Ráðuneyti Stefáns Jóhanns Stefánssonar
Ráðuneyti Stefáns Jóhanns Stefánssonar var samsteypustjórn Alþýðuflokks, Framsóknarflokks og Sjálfstæðisflokks 4. febrúar 1947 - 6. desember 1949. Stjórnin var einatt kölluð „Stefanía“, eftir forsætisráðherranum Stefáni Jóhanni Stefánssyni, formanni Alþýðuflokksins.

Eftir gríðarlegar fjárfestingar og uppbyggingu í lok síðari heimsstyrjaldarinnar varð nánast gjaldeyrisþurrð á Íslandi. Ríkisstjórnin greip því til gríðarlegra innflutningshafta og rak hér um þriggja ára skeið einn róttækasta hafta- og áætlunarbúskap sem sést hefur á Íslandi. Ríkisstjórnin rak eina alræmdastu hagstjórn sem hefur ríkt í landinu.

Innganga Íslands í Norður-Atlantshafsbandalagið var samþykkt í stjórnartíð ríkisstjórnarinnar þann 30. mars 1949. Sama dag og innganga Íslands í varnarbandalagið var samþykkt á Alþingi urðu einar mestu óeirðir sem sést hafa á Íslandi. Andstæðingar, stuðningsmenn og almennir borgarar flykktust á Austurvöll til að láta skoðanir sínar í ljósi og létu andstæðingar samningsins grjóti, eggjum og mold rigna yfir Alþingishúsið. Lögregla varpaði í kjölfarið táragasi inn í mannfjöldann.

Ráðherrar
 Stefán Jóhann Stefánsson, forsætisráðherra og félagsmálaráðherra.
 Bjarni Benediktsson, utanríkisráðherra og dómsmálaráðherra.
 Bjarni Ásgeirsson, landbúnaðarráðherra.
 Emil Jónsson, viðskiptaráðherra, iðnaðarráðherra og samgönguráðherra.
 Eysteinn Jónsson, menntamálaráðherra, kirkjumálaráðherra og flugmálaráðherra.
 Jóhann Þ. Jósefsson, fjármálaráðherra og sjávarútvegsráðherra.

Sjá nánar 
 Óeirðirnar á Austurvelli 1949

Heimildir
Agnar Kl. Jónsson, Stjórnarráð Íslands 1904-64.
Sigurður Snævarr, Haglýsing Íslands.
Guðni Th. Jóhannesson, Óvinir ríkisins.
Valur Ingimundarson, Í eldlínu kalda stríðsins.

Íslensk ráðuneyti (Stjórnarráð Íslands)